**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.10.2018, ora 08.00 – 10.10.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 10.10.2018, ora 7.00**

**RÂURI**

**Debitele au fost,** **în general, staţionare**, exceptând râul Prut, unde au fost în scădere.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul mijlociu si inferior al Moldovei, cursurile superioare ale Sucevei şi Trotuşului, cursul mijlociu al Siretului, pe unii afluenţi ai Oltului mijlociu şi pe unele râuri din Dobrogea și mai mici (10-30% din mediile multianuale lunare) pe râurile din bazinele hidrografice Moravița, Nera, Bârlad, Jijia şi pe unii afluenţi din bazinul superior al Argeşului (Râul Doamnei, Vâlsan).

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi, în general, staţionare**, exceptând râul Prut, unde vor fi în scădere.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 09-10.10.2018 **a fost relativ staţionar, având valoarea de 2200 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost, în general, în uşoară scădere.

**Debitul la intrarea în ţară** (secţiunea Baziaş) **va fi** **în ușoară scădere (2150 m3/s).**

În aval de Porţile de Fier debitele vor fi în ușoară scădere.

**Având în vedere că atât nivelul, cât și debitul Dunării sunt scăzute pe sectorul Chiciu - Cernavodă - Hârșova, rămâne în vigoare aplicarea Planului de Restricții, treapta 3, începând cu data de 01.10.2018.**

**2.** **Situaţia meteorologică în intervalul 09.10.2018, ora 08.00 –10.10.2018, ora 06.00**

**În ţară,** vremea a fost predominant frumoasă și caldă, chiar deosebit de caldă, local, în regiunile intracarpatice. Cerul a fost variabil în est, sud și la munte și mai mult senin în restul teritoriului. Vântul a suflat slab și moderat. Temperaturile maxime s-au încadrat între 16 grade la Darabani și 26 de grade la Jimbolia, Chișineu-Criș, Sânnicolau Mare, Săcuieni, Arad și Banloc. La ora 06 se înregistrau valori termice cuprinse între 3 grade la Miercurea Ciuc, Joseni și Bozovici și 16 grade la Șiria. Dimineața și noaptea, izolat a fost ceață în zonele joase.

**Observaţie:** de ieri dimineață, de la ora 06.00, au fost în vigoare 4 atenționări cod galben pentru fenomene meteorologice periculoase imediate, vizând vizibilitatea redusă determinată de ceață, precum urmează: 2 emise de SRPV Sibiu, 1 emisă de SRPV Bacău și 1 emisă de SRPV Constanța.

**La Bucureşti,** vremea a fost predominant frumoasă și caldă. Cerul a fost variabil, iar vântul a suflat în general slab. Temperatura maximă a fost de 25 de grade la Filaret, 24 de grade la Băneasa și 23 de grade la Afumați. La ora 06.00, se înregistrau 12 grade la toate stațiile meteorologice.

**3. Prognoza meteorologică în intervalul 10.10.2018, ora 08.00 –11.10.2018, ora 08.00**

**În ţară,** vremea va fi, în general, frumoasă, iar valorile de temperatură vor fi apropiate de mediile climatologice specifice datei în estul și în sud-estul teritoriului și mult mai ridicate decât acestea în rest. Cerul va fi variabil, cu înnorări temporare în regiunile extracarpatice, dar condițiile de ploaie vor fi reduse. Vântul va sufla slab și moderat, cu ușoare intensificări în Dobrogea, estul și nord-estul Munteniei, precum și în sudul Moldovei și al Banatului. Temperaturile maxime se vor încadra între 17 și 25 de grade, iar cele minime între 4 și 14 grade, mai scăzute în estul Transilvaniei, spre -1 grad. Dimineața și noaptea pe suprafețe mici va fi ceață.

**La Bucureşti,** vremea va fi în general frumoasă, iar regimul termic va fi caracterizat de valori în jurul celor obișnuite în această perioadă din an. Trecător cerul va avea înnorări, iar vântul va sufla slab și moderat. Temperatura maximă se va situa în jurul valorii de 22 de grade, iar cea minimă va fi de 8...10 grade.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Covasna** informează că la data de 09.10.2018, în jurul orei 20:30, s-a produs un incendiu într-o hală din secţia de turnare armături magneziu a S.C. Autoliv S.R.L.-Punct de Lucru Sfântu Gheorghe. Incendiul a fost lichidat de către echipa de intervenţie a unităţii până la sosirea echipajelor I.S.U. Covasna.

**Agenţia Naţională pentru Protecţia Mediului** informează că din rezultatele analizelor efectuate în data de 08.10.2018 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot) și ale pragurilor de alertă și informare pentru O3 (ozon). **Pragul de alertă pentru** SO2 (dioxid de sulf) **a fost depășit pentru o oră la stația industrială GJ-3, Turceni.** Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**G.N.M.-C.J. Constanţa** informează telefonic că în data de 09.10.2018 s-au produs două incendii de vegetaţie uscată, primul la ora 17:45, între autostrada A2 și calea ferată, la ieșirea din municipiul Constanţa, iar al doilea în satul Cochirleni. Echipajele I.S.U. Dobrogea au intervenit pentru stingere.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNCARE ȘI RESURSE UMANE